AFRIKAANSE OPSOMMING: Mikro-gasturbiene-enjins bestaan uit 'n sentrifugaal- of ‘n gemende-vloeikompressor, 'n verbrandingsruim en 'n enkel-stadium-aksiaalvloei- of ‘n radiaalvloei-turbine. Die doel van hierdie tesis is om 'n ontwerpsmetodologie vir klein aksiaalvloei-turbines saam te stel. Hierdie doel word deur die ontwikkeling en toepassing van vyf ontwerpsverwante vermoëns nagestreef. Eerstens word 'n tru-waartse-ingenieursproses ontwikkel om drie-dimensionele rekenaarmodelle van die bestaande turbines te skep. Tweedens word 'n metode om kandidaatturbineontwerpe vanaf werkverrigtingsvereistes te verkry, voorgestel. Die derde ontwerpsvermoë is om die werksverrigting van 'n turbineontwerp met onafhanklike analises te evalueer. Die vierde ontwerpsvermoë is om die struktuur van 'n turbinelem te analiseer sodat die effek van statiese en dinamiese belastings ondersoek kan word. Laastens word 'n vervaardigingsproses vir prototipes van geskikte turbineontwerpe ontwikkel. Die tru-waartse-ingenieursproses maak gebruik van 'n koördinaat-meet-masjien en 'n CT-skandeerder om puntewolkdata vanaf die turbine in 'n bestaande mikro-gasturbiene-enjin te verkry. Die data word dan gebruik om 'n drie-dimensionele model van die turbine te skep. Die ontwerpskeppingsvermoë word dan gebruik om drie kandidaatturbineontwerpe vir die bestaande mikro-gasturbiene-enjin te skep. Onafhanklike empiriese en numeriese prosedures om die werkverrigting van 'n turbineontwerp te analiseer word ontwikkel. Beide prosedures word op die vier turbineontwerpe toegepas. Daar word gevind dat die voorspelde benuttingsgraadwaardes van die nuwe ontwerpe met minder as 5% verskil vir die twee prosedures. 'n Eindige-element-analise word dan gebruik om te wys dat die spannings in die wortels van die turbinelemme laag genoeg is, asook dat die dominante opwekkingsfrekwensies nie die lem se natuurlike frekwensies nader nie. Laastens word prototipes van die drie nuwe turbineontwerpe deur 'n beleggingsgietproses vervaardig. In die vervaardigingproses word die effektiwiteit van twee materiale vir die gietpatrone getoets, naamlik 'n organiese wasagtige materiaal en 'n polistireen-materiaal. Daar word bevind dat die gebruik van die wasagtige gietpatrone tot beter resultate lei.